Labrīt, godātie deputāti! Sāksim Saeimas 2020. gada 8. oktobra pirmo attālināto ārkārtas sēdi. Darba kārtībā... Kolēģi, pirms mēs turpinām darbu, aicinu visus Sēžu zālē esošos deputātus datoros ielikt austiņas, lai nebūtu skaņas atbalss! (Pauze.) Godātie kolēģi! Ceru, ka esam... visi ir tikuši galā ar tehniskajiem jautājumiem, kas vēl bija jānokārto. Tātad darba kārtībā – paziņojums “Par Evas Mārtužas 13. Saeimas deputātes pilnvaru apstiprināšanu”. Mandātu, ētikas un iesniegumu komisijas vārdā – deputāts Ainars Latkovskis.
Kolēģi! Šī gada 2. aprīļa sēdē Saeima apstiprināja Evas Mārtužas deputātes pilnvaras uz laiku, kamēr no Jaunās konservatīvās partijas kandidātu saraksta Rīgas vēlēšanu apgabalā ievēlētie deputāti pilda ministru pienākumus. Saistībā ar Lindas Ozolas ievēlēšanu Rīgas domē un to, ka viņa šo mandātu ir pieņēmusi, Eva Mārtuža ir uzaicināta iestāties Saeimas sastāvā pastāvīgi, un viņa tam ir piekritusi. Mandātu, ētikas un iesniegumu komisija šī gada 7. oktobrī savā sēdē izvērtēja visus saņemtos dokumentus un līdz ar to paziņo, ka Eva Mārtuža 13. Saeimas sastāvā ir nevis uz laiku, bet pastāvīgi. Paldies.
Paldies. Paziņojumu esam uzklausījuši. Darba kārtībā – lēmuma projekts “Par Lindas Mednes 13. Saeimas deputātes pilnvaru apstiprināšanu uz laiku, kamēr no Jaunās konservatīvās partijas kandidātu saraksta Rīgas vēlēšanu apgabalā ievēlētie deputāti pilda ministru pienākumus”. Mandātu, ētikas un iesniegumu komisijas vārdā – deputāts Ainars Latkovskis.
Jā, vēlreiz, kolēģi! Pamatojoties uz Saeimas kārtības ruļļa 6. panta pirmo un trešo daļu, Saeimas Mandātu, ētikas un iesniegumu komisija ir sagatavojusi Saeimas lēmuma projektu par Lindas Mednes 13. Saeimas deputātes pilnvaru apstiprināšanu uz laiku, kamēr no Jaunās konservatīvās partijas kandidātu saraksta Rīgas vēlēšanu apgabalā ievēlētie deputāti pilda ministru pienākumus. No Jaunās konservatīvās partijas kandidātu saraksta Rīgas vēlēšanu apgabalā 13. Saeimā ir ievēlēts Tālis Linkaits, kurš ir nolicis 13. Saeimas deputāta mandātu uz ministra amata pildīšanas laiku. Nākamais deputāta amata kandidāts šajā vēlēšanu apgabalā ir Linda Medne, kura ir piekritusi uzņemties 13. Saeimas deputātes pilnvaras. Pēc komisijas lūguma šā gada 7. oktobra Mandātu, ētikas un iesniegumu komisijas sēdē Linda Medne apliecināja, ka viņa ir piekritusi uzņemties 13. Saeimas deputātes pilnvaras uz laiku, kamēr no Jaunās konservatīvās partijas kandidātu saraksta Rīgas vēlēšanu apgabalā ievēlētie deputāti pilda ministru pienākumus. Tāpēc lūdzam atbalstīt komisijas sagatavoto Saeimas lēmuma projektu. Paldies.
Paldies. Aicinu Lindu Medni dot zvērestu vai svinīgo solījumu.
Labrīt, cienījamā Saeimas priekšsēdētāja! Godājamie kolēģi! Es, uzņemoties Saeimas deputāta amata pienākumus, Latvijas tautas priekšā svinīgi solu būt uzticīga Latvijai, stiprināt tās suverenitāti un latviešu valodu kā vienīgo valsts valodu, aizstāvēt Latviju kā neatkarīgu un demokrātisku valsti, savus pienākumus pildīt godprātīgi un pēc labākās apziņas. Es apņemos ievērot Latvijas Satversmi un likumus.
Paldies. Aicinu parakstīt svinīgo solījumu. Paldies. Lūdzu zvanu! Balsosim par lēmuma projektu “Par Lindas Mednes 13. Saeimas deputātes pilnvaru apstiprināšanu uz laiku, kamēr no Jaunās konservatīvās partijas kandidātu saraksta Rīgas vēlēšanu apgabalā ievēlētie deputāti pilda ministru pienākumus”! Lūdzu rezultātu! Par - 83, pret un atturas - nav. Lēmums pieņemts. Apsveicam Saeimas deputāti Lindu Medni. (Aplausi.) Godātie kolēģi! Ar to šīs sēdes darba kārtība izskatīta. Par procedūru ir pieteikusies runāt deputāte Linda Liepiņa. Lūdzu, aktivizējiet procedūras sadaļu, un aicinu deputāti Lindu Liepiņu pieteikties runāt par procedūru. Vārds deputātei Lindai Liepiņai.
Labdien, cienījamie kolēģi! Ļoti cienījamā Saeimas priekšsēdētājas kundze! Nu ko es vēlos teikt - nekas nav mainījies, vēl joprojām mēs tātad darbojamies attālinātajā režīmā, ko neparedz Latvijas Republikas Satversme un Latvijas Republikā esošie likumi. Būs ļoti žēl, ja arī šīs apstiprinātās jauno deputātu pilnvaras tiks atzītas par nelikumīgām. Nu, es balsoju “par”, un mana motivācija balsojumam “par” bija - nu tāda ir bijusi Latvijas tautas griba, lai Linda Medne būtu deputāte un lai Eva Mārtuža būtu deputāte pastāvīgi... teiksim, ar pastāvīgu mandātu. Bet es vēlreiz aicinātu gan jūs, Mūrnieces kundze, gan visu Prezidiju tomēr atgriezties pie tā sēžu formāta, kāds tiek noteikts Latvijas Republikas Satversmē. Paldies.
Paldies. Tātad šis jautājums ir gan izvērtēts, gan skaidrots. Par to ir izteikušies valsts tiesību eksperti. Parlaments attālināti strādā saskaņā ar Satversmi. Paldies. Līdz ar to šā gada 8. oktobra attālinātā... Es atvainojos. Vēl dalībnieku reģistrācija. Šobrīd notiek deputātu reģistrācija. Tā veiksmīgi noslēgusies. Līdz ar to šā gada 8. oktobra attālināto sēdi slēdzu. Sanāksim uz nākamo sēdi pēc 15 minūtēm. Paldies.